b'\n_START_ARTICLE_\nAndy Warhol\n_START_SECTION_\nTausta ja varhaisvaiheet\n_START_PARAGRAPH_\nAndy Warholin vanhemmat Julia ja Andrei olivat kotoisin nykyisen Slovakian rajalla sijaitsevasta Mikov\xc3\xa1n kyl\xc3\xa4st\xc3\xa4. He olivat kansallisuudeltaan ruteeneja. Muutama vuosi h\xc3\xa4iden j\xc3\xa4lkeen Andrei muutti 1910-luvulla Yhdysvaltoihin Pittsburghiin, ja Julia seurasi h\xc3\xa4nt\xc3\xa4 vuonna 1921._NEWLINE_Andrew Warhola syntyi Pittsburghin teollisuuskaupungissa 6. elokuuta 1928. H\xc3\xa4nell\xc3\xa4 oli kaksi vanhempaa velje\xc3\xa4. Perheen kotikielen\xc3\xa4 oli ruteeni. Warholit olivat hartaita id\xc3\xa4n katolisia, ja my\xc3\xb6s Andy oli koko el\xc3\xa4m\xc3\xa4ns\xc3\xa4 hyvin uskonnollinen. Andrei Warhola ty\xc3\xb6skenteli Eichleay-yhti\xc3\xb6ss\xc3\xa4, jonka alaa oli tien- ja talonrakennus, ja my\xc3\xb6hemmin sekaty\xc3\xb6miehen\xc3\xa4. Julia oli osa-aikainen siivooja ja myi tekemi\xc3\xa4\xc3\xa4n k\xc3\xa4sit\xc3\xb6it\xc3\xa4 ovelta ovelle. Andy oli lapsena erityisen l\xc3\xa4heinen \xc3\xa4itins\xc3\xa4 kanssa, joka opetti Andyn piirt\xc3\xa4m\xc3\xa4\xc3\xa4n. Naapurustossa asui paljon lapsia, mutta Andy oli omissa maailmoissaan viihtyv\xc3\xa4 taiteellinen \xc3\xa4lykk\xc3\xb6, joka viihtyi paremmin tytt\xc3\xb6jen seurassa kuin poikien urheiluleikeiss\xc3\xa4._NEWLINE_Andy sairasteli lapsena usein. Vakavin sairaus oli h\xc3\xa4nen kahdeksanvuotiaana sairastamansa tanssitauti. Toipilasaikana h\xc3\xa4nell\xc3\xa4 oli aikaa tutustua populaarikulttuuriin, kuten elokuviin ja sarjakuviin. Sairauksista j\xc3\xa4i h\xc3\xa4nelle elinik\xc3\xa4inen ihottuma. Andyn John-veli otti vastuun perheen taloudesta, kun perheen is\xc3\xa4 sairastui ja kuoli Andyn ollessa teini-i\xc3\xa4ss\xc3\xa4. Is\xc3\xa4 oli ollut toiveikas koulussa menestyneen Andyn tulevaisuuden suhteen, ja John kertoi my\xc3\xb6hemmin, ett\xc3\xa4 is\xc3\xa4n kuolemalla oli ollut hyvin suuri vaikutus Andyyn. Is\xc3\xa4n kuoleman seurauksena Julia-\xc3\xa4idist\xc3\xa4 ja Andysta tuli entist\xc3\xa4kin l\xc3\xa4heisemm\xc3\xa4t._NEWLINE_Andy alkoi opiskella piirt\xc3\xa4mist\xc3\xa4 yhdeks\xc3\xa4nvuotiaana paikallisen Carnegie-museon lauantaisilla piirustustunneilla. H\xc3\xa4n piirsi kouluvuosinaan ahkerasti ja her\xc3\xa4tti kuvaamataidonopettajiensa huomion taidoillaan ja omintakeisella tyylill\xc3\xa4\xc3\xa4n. H\xc3\xa4n k\xc3\xa4vi my\xc3\xb6s paljon elokuvissa, ja h\xc3\xa4n oli kiinnostunut lehtien onnettomuusuutisista._NEWLINE_High schoolin j\xc3\xa4lkeen Andy jatkoi opintoja Carnegien teknillisess\xc3\xa4 korkeakoulussa, sill\xc3\xa4 sen kuvaamataiteen laitos oli arvostettu. Kielivaikeuksien vuoksi Andylla oli vaikeuksia teoriaopinnoissa, eiv\xc3\xa4tk\xc3\xa4 taideopettajat useinkaan ymm\xc3\xa4rt\xc3\xa4neet h\xc3\xa4nen luovia ja omap\xc3\xa4isi\xc3\xa4 aikaansaannoksiaan, jotka vaikuttivat joskus pelkilt\xc3\xa4 tuherruksilta. Andy erotettiin ensimm\xc3\xa4isen opiskeluvuoden j\xc3\xa4lkeen, mutta syksyll\xc3\xa4 h\xc3\xa4n p\xc3\xa4\xc3\xa4si takaisin kouluun kes\xc3\xa4ty\xc3\xb6n ohessa tekemiens\xc3\xa4 piirustusten ansiosta. H\xc3\xa4n kokosi niist\xc3\xa4 ensimm\xc3\xa4isen n\xc3\xa4yttelyns\xc3\xa4 ja sai sen esille syyslukukauden alkajaisiksi._NEWLINE_Toisena opiskeluvuonna Andy kiinnostui my\xc3\xb6s tanssista ja alkoi k\xc3\xa4yd\xc3\xa4 sinfoniaorkesterin konserteissa. H\xc3\xa4n oli niin yst\xc3\xa4v\xc3\xa4piiriss\xc3\xa4\xc3\xa4n kuin opettajiensakin parissa suosittu, ja taidekouluyhteis\xc3\xb6ss\xc3\xa4 h\xc3\xa4nen homoseksuaalisuutensa hyv\xc3\xa4ksyttiin._NEWLINE_Vuonna 1948 ennen nelj\xc3\xa4tt\xc3\xa4 ja viimeist\xc3\xa4 college-vuottaan Andy sai t\xc3\xb6it\xc3\xa4 tavaratalon n\xc3\xa4yteikkunoiden taustamaalaajana. Somistajan ty\xc3\xb6ss\xc3\xa4 h\xc3\xa4n oppi t\xc3\xa4ytt\xc3\xa4m\xc3\xa4\xc3\xa4n kaupallisen taiteilijan vaatimukset, kuten nopean ty\xc3\xb6skentelyn t\xc3\xa4rkeyden.\n_START_SECTION_\nMainostaiteilijan ura 1950-luvulla\n_START_PARAGRAPH_\nPian opintojensa p\xc3\xa4\xc3\xa4tytty\xc3\xa4 vuonna 1949 Warhol muutti Manhattanille taiteilijayst\xc3\xa4v\xc3\xa4ns\xc3\xa4 Philip Pearlsteinin kanssa. H\xc3\xa4n sai pian myydyksi kenk\xc3\xa4piirroksiaan muotilehdille ja sen j\xc3\xa4lkeen kansikuvia lehdille, yrityksille ja levy-yhti\xc3\xb6ille. H\xc3\xa4n ryhtyi my\xc3\xb6s luomaan itselleen omaper\xc3\xa4ist\xc3\xa4 imagoa, johon kuului harkitun rento pukeutuminen ja kuiskaileva puhetyyli. Vuonna 1949 h\xc3\xa4n otti taiteilijanimen Andy Warhol. Julia Warhol muutti 1952 New Yorkiin asumaan poikansa luokse, ja he muuttivat erilleen vasta vuonna 1971._NEWLINE_Warhol menestyi vuosi vuodelta paremmin kuvittajana, mutta halusi my\xc3\xb6s vakavasti otettavaksi taiteilijaksi. H\xc3\xa4nen ensimm\xc3\xa4inen gallerian\xc3\xa4yttelyns\xc3\xa4 15 Drawings Based on the Writings of Truman Capote avattiin 16. kes\xc3\xa4kuuta 1952 New Yorkissa. N\xc3\xa4yttely\xc3\xa4 ei kuitenkaan otettu kovin vakavasti, eik\xc3\xa4 yht\xc3\xa4\xc3\xa4n piirrosta myyty. Warholin piirrosten aiheena olivat tuohon aikaan usein perhoset, naisten keng\xc3\xa4t ja pojat._NEWLINE_Vuonna 1953 Warhol sai agentikseen Fritzie Millerin, jonka ansiosta Warhol sai piirroksiaan pian kaupungin merkitt\xc3\xa4vimpiin lehtiin, kuten Vogueen ja Harper\xe2\x80\x99s Bazaariin, ja alkoi ansaita hyvin. Kaljuuntumisen vuoksi Warhol alkoi pit\xc3\xa4\xc3\xa4 harmaata peruukkia. H\xc3\xa4n perusteli v\xc3\xa4rin valintaa sill\xc3\xa4, ett\xc3\xa4 harmaa peruukki sai h\xc3\xa4net vaikuttamaan \xe2\x80\x9dik\xc3\xa4ist\xc3\xa4\xc3\xa4n nuoremmalta\xe2\x80\x9d._NEWLINE_Warholin toinen n\xc3\xa4yttely, jonka piirrosten aiheena oli tanssija John Butler, ei her\xc3\xa4tt\xc3\xa4nyt sek\xc3\xa4\xc3\xa4n huomiota. Kaupallisen taiteen maailmassa h\xc3\xa4n oli kuitenkin jo t\xc3\xa4hti ja sai huippupalkkioita, jopa 30\xc2\xa0000\xe2\x80\x9350\xc2\xa0000 dollaria vuodessa. H\xc3\xa4n sai mainost\xc3\xb6ist\xc3\xa4\xc3\xa4n my\xc3\xb6s useita palkintoja. Vuonna 1955 Warhol teki huomiota her\xc3\xa4tt\xc3\xa4neen sarjan I. Millerin kenk\xc3\xa4kaupan mainoksia New York Timesin sunnuntainumeroihin. Seuraavana vuonna h\xc3\xa4n sai my\xc3\xb6nteist\xc3\xa4 huomiota, ja h\xc3\xa4nen n\xc3\xa4yttelyns\xc3\xa4 Golden Slippers, joka oli koottu kenki\xc3\xa4 esitt\xc3\xa4vist\xc3\xa4 tahraviivapiirustuksista, esiteltiin kahdella aukeamalla Life-lehdess\xc3\xa4. H\xc3\xa4nt\xc3\xa4 ei kuitenkaan viel\xc3\xa4 hyv\xc3\xa4ksytty vakavasti otettavien taiteilijoiden piireihin kaupallisen taustansa eik\xc3\xa4 avoimen homoseksuaalisuutensa vuoksi. Warhol perusti 1957 yhti\xc3\xb6n nimelt\xc3\xa4 Andy Warhol Enterprises, alkoi sijoittaa osakkeisiin ja ryhtyi kartuttamaan omaa taidekokoelmaa.\n_START_SECTION_\nPop-taiteilijan uran alku 1960-luvulla\n_START_PARAGRAPH_\nPop-taide oli syntynyt Englannissa vuonna 1956, ja 1950-luvun lopulla my\xc3\xb6s Warholin taiteessa alkoi n\xc3\xa4ky\xc3\xa4 merkkej\xc3\xa4 pop-taiteesta, kuten toiston k\xc3\xa4ytt\xc3\xb6\xc3\xa4. Amerikkalaistaiteilijoiden Jasper Johnsin ja Robert Rauschenbergin pop-taidetta sivuavat n\xc3\xa4yttelyt vuonna 1958 tekiv\xc3\xa4t Warholiin vaikutuksen ja voimistivat h\xc3\xa4nen haluaan irtautua mainospiirt\xc3\xa4misest\xc3\xa4 ja ryhty\xc3\xa4 vakavaksi taiteilijaksi._NEWLINE_Vuonna 1960 Warhol alkoi maalata kuvia mainoksista, sarjakuvista sek\xc3\xa4 arkip\xc3\xa4iv\xc3\xa4isist\xc3\xa4 esineist\xc3\xa4 ja tehd\xc3\xa4 taiteellisia kokeiluja eri tekniikoilla ja materiaaleilla. Sarjakuva-aiheista h\xc3\xa4n luopui sen j\xc3\xa4lkeen, kun nuori pop-taiteilija Roy Lichtenstein oli alkanut saada mainetta sarjakuva-aiheisilla maalauksillaan. Imagoa Warhol loi itselleen k\xc3\xa4ytt\xc3\xa4m\xc3\xa4ll\xc3\xa4 hopeanv\xc3\xa4rist\xc3\xa4 peruukkia, vastailemalla kysymyksiin yksitavuisilla ja sekavilla tokaisuilla sek\xc3\xa4 korostamalla naismaisia elkeit\xc3\xa4\xc3\xa4n. Warhol tutustui my\xc3\xb6s Metropolitan-museon apulaiskuraattoriin Henry Geldzahleriin, josta tuli h\xc3\xa4nelle loppuel\xc3\xa4m\xc3\xa4ksi t\xc3\xa4rke\xc3\xa4 taidekumppani ja yst\xc3\xa4v\xc3\xa4._NEWLINE_Seuraavaksi Warhol alkoi maalata sarjoja dollarin seteleist\xc3\xa4 ja Campbellin tomaattikeittopurkeista. H\xc3\xa4n oli joulukuussa 1961 saanut aiheen sisustussuunnittelijalta ja gallerianomistajalta Muriel Latow\xe2\x80\x99lta. Warhol oli kaivannut vaikuttavaa ja yksil\xc3\xb6llist\xc3\xa4 ideaa ja pyysi Latow\xe2\x80\x99lta apua. T\xc3\xa4m\xc3\xa4 ehdotti 50 dollarin maksua vastaan, ett\xc3\xa4 Warhol maalaisi sit\xc3\xa4, mist\xc3\xa4 piti eniten maailmassa \xe2\x80\x93 rahaa \xe2\x80\x93 tai mink\xc3\xa4 kaikki tuntevat, kuten Campbellin keittopurkkeja. Warhol ihastui ehdotuksiin ja aloitti ty\xc3\xb6t v\xc3\xa4litt\xc3\xb6m\xc3\xa4sti. Kolmenkymmenenkahden Campbell-purkin sarja her\xc3\xa4tti huomiota, ja maalauksista koottiin vuonna 1962 n\xc3\xa4yttely Los Angelesiin. Warhol kertoi Time-lehden haastattelussa 11. toukokuuta 1962: _NEWLINE__NEWLINE_\xc2\xbbMaalaan sellaista, mik\xc3\xa4 aina on mielest\xc3\xa4ni ollut kaunista, sellaista, mit\xc3\xa4 k\xc3\xa4ytet\xc3\xa4\xc3\xa4n p\xc3\xa4ivitt\xc3\xa4in mutta ei koskaan ajatella. Juuri nyt teen keittoja, ja olen tehnyt muutamia maalauksia, jotka esitt\xc3\xa4v\xc3\xa4t rahaa. Teen t\xc3\xa4t\xc3\xa4 siksi, ett\xc3\xa4 pid\xc3\xa4n t\xc3\xa4st\xc3\xa4.\xc2\xbb _NEWLINE_(Time, 1962)_NEWLINE_Warhol teki kes\xc3\xa4ll\xc3\xa4 1962 Campbellin keittopurkkien lis\xc3\xa4ksi muitakin toistoon perustuvia maalaussarjoja, kuten sarjan Coca-Cola-pulloista. H\xc3\xa4n otti k\xc3\xa4ytt\xc3\xb6\xc3\xb6n silkkipainomenetelm\xc3\xa4n eli serigrafian, jolla h\xc3\xa4n pystyi toistamaan samoja kuvia nopeasti eri v\xc3\xa4risin\xc3\xa4. Ensimm\xc3\xa4inen t\xc3\xa4ll\xc3\xa4 tekniikalla valmistunut teos oli Marilyn Monroen valokuvasta tehty 23 eriv\xc3\xa4risen muotokuvan sarja. Warhol alkoi saada tunnustusta ja mainetta my\xc3\xb6s vakavana taiteilijana. Taidekriitikot sanoivat h\xc3\xa4nen olevan pop-taiteen lipunkantaja ja purkavan korkeakulttuuriin kytketyt mystifioinnit. Pop-taiteen arvostelijat taas ottivat Warholin kohteekseen ja kutsuivat h\xc3\xa4nen t\xc3\xb6it\xc3\xa4\xc3\xa4n muun muassa \xe2\x80\x9dsis\xc3\xa4llyksett\xc3\xb6miksi huijauksiksi\xe2\x80\x9d. Kielteisesti Warholiin suhtautuivat etenkin abstraktin ekpressionismin edustajat, kuten Willem de Kooning ja Mark Rothko._NEWLINE_Vuonna 1963 Warhol vuokrasi ateljeen tyhj\xc3\xa4ksi j\xc3\xa4\xc3\xa4neelt\xc3\xa4 paloasemalta, sill\xc3\xa4 h\xc3\xa4nen asuntonsa oli jo k\xc3\xa4ynyt ahtaaksi ty\xc3\xb6skentelyyn, ja palkkasi assistentin auttamaan serigrafioiden tekemisess\xc3\xa4. Kev\xc3\xa4\xc3\xa4ll\xc3\xa4 ja kes\xc3\xa4ll\xc3\xa4 1963 Warhol maalasi joukon merkitt\xc3\xa4vi\xc3\xa4 muotokuvia, kuten sarjan 180-senttisi\xc3\xa4, hopeanv\xc3\xa4risi\xc3\xa4 Elviksen kuvia. Warhol pyrki koko ajan l\xc3\xb6yt\xc3\xa4m\xc3\xa4\xc3\xa4n uusia, tyrmistytt\xc3\xa4vi\xc3\xa4 ideoita. V\xc3\xa4lill\xc3\xa4 h\xc3\xa4n kuvasi synkki\xc3\xa4 aiheita, kuten v\xc3\xa4kivaltaa, onnettomuuksia ja kuolemaa. Warholin vuosien 1961\xe2\x80\x931966 maalaukset voidaankin jakaa kahteen luokkaan: yht\xc3\xa4\xc3\xa4lt\xc3\xa4 kulutustuotetta kuvaaviin teoksiin, kuten Coca-Cola-pulloihin, elokuvat\xc3\xa4htiin ja etsint\xc3\xa4kuulutettuihin, toisaalta tilannekuviin, kuten kuolema- ja onnettomuuskuviin. Warholin maalaukset eiv\xc3\xa4t kuitenkaan olleet yhteiskuntakriittisi\xc3\xa4. H\xc3\xa4n sanoi itse: \xe2\x80\x9dMinulla on tunne, ett\xc3\xa4 edustan taiteessani Yhdysvaltoja, mutta en ole yhteiskuntakriitikko. Min\xc3\xa4 maalaan ne maalauksiini siksi, ett\xc3\xa4 ne ovat minulle tutuinta. En yrit\xc3\xa4 mill\xc3\xa4\xc3\xa4n tavalla kritisoida Yhdysvaltoja, en lainkaan yrit\xc3\xa4 n\xc3\xa4ytt\xc3\xa4\xc3\xa4 rumuutta. Olen vain puhdas taiteilija.\xe2\x80\x9d Warhol kokeili pornografisiakin maalauksia, kunnes huomasi, ett\xc3\xa4 niit\xc3\xa4 oli mahdotonta saada kaupaksi._NEWLINE_Marraskuussa 1963 Warhol siirsi ateljeensa varasto- ja tehdasrakennukseen East 47th Streetille, Yhdistyneiden kansakuntien rakennuksen l\xc3\xa4hist\xc3\xb6lle. Tila sijaitsi viidenness\xc3\xa4 kerroksessa, se oli kooltaan 30\xc3\x9712 metri\xc3\xa4, ja siin\xc3\xa4 oli aiemmin ollut hattutehdas. Paikka sai nimekseen The Factory eli Tehdas. Siell\xc3\xa4 alkoi pian k\xc3\xa4yd\xc3\xa4 paljon erikoislaatuisia ihmisi\xc3\xa4, kuten hylki\xc3\xb6it\xc3\xa4 ja taiteilijoita, ja hopeanv\xc3\xa4riseksi sisustetusta huoneesta tuli siten jatkuva happening._NEWLINE_Warhol alkoi my\xc3\xb6s tehd\xc3\xa4 underground-elokuvia kahdeksanmillisell\xc3\xa4 Bolexin elokuvakameralla, vaikka h\xc3\xa4nell\xc3\xa4 ei ollut alalta teknist\xc3\xa4 osaamista. Warholin taiteellinen perusratkaisu oli esitt\xc3\xa4\xc3\xa4 elokuvat hidastetulla, 16 kuvan sekuntinopeudella. Elokuvien aiheena olivat h\xc3\xa4nen yst\xc3\xa4v\xc3\xa4ns\xc3\xa4, jotka tekiv\xc3\xa4t arkisia asioita, kuten suutelivat tai leikkasivat toistensa hiuksia. Warhol kuvasi Factoryssa lukuisia elokuvia, ja vuonna 1964 h\xc3\xa4n alkoi k\xc3\xa4ytt\xc3\xa4\xc3\xa4 niiss\xc3\xa4 entist\xc3\xa4 enemm\xc3\xa4n n\xc3\xa4yttelij\xc3\xb6it\xc3\xa4. Elokuva Couch (Sohva) esitt\xc3\xa4\xc3\xa4 Warholin yst\xc3\xa4vien v\xc3\xa4list\xc3\xa4 seksi\xc3\xa4 Factoryn sohvalla. Elokuvassa Empire Warhol kuvasi Empire State Buildingia liikkumattomalla kameralla y\xc3\xb6ll\xc3\xa4 kahdeksan tunnin ajan. Yleis\xc3\xb6n reaktiot olivat p\xc3\xa4\xc3\xa4osin tyrmistyneit\xc3\xa4. Warholin ensimm\xc3\xa4inen \xc3\xa4\xc3\xa4nielokuva oli Harlot (1964). H\xc3\xa4n kutsui n\xc3\xa4yttelij\xc3\xb6it\xc3\xa4\xc3\xa4n ja seuralaisiaan \xe2\x80\x9dsupert\xc3\xa4hdiksi\xe2\x80\x9d, joista tunnetuimpia oli Edie Sedgwick._NEWLINE_Warhol vieraili vuonna 1965 ensimm\xc3\xa4ist\xc3\xa4 kertaa Ranskassa, miss\xc3\xa4 h\xc3\xa4nest\xc3\xa4 ja pop-taiteesta oli tullut hyvin suosittuja. Samalla h\xc3\xa4n ilmoitti lopettavansa maalaamisen ja keskittyv\xc3\xa4ns\xc3\xa4 kokonaan elokuvien tekemiseen. Warhol pyrki t\xc3\xa4ll\xc3\xa4 nostamaan maalaustensa hintaa, mutta h\xc3\xa4n tunsi my\xc3\xb6s, ett\xc3\xa4 pop-taiteen r\xc3\xa4j\xc3\xa4hdysvoima oli jo k\xc3\xa4ytetty loppuun. Samana vuonna Warhol aloitti yhteisty\xc3\xb6n Velvet Underground -rockyhtyeen kanssa, jonka j\xc3\xa4seni\xc3\xa4 h\xc3\xa4n piti hengenheimolaisenaan. Warhol nosti yhtyeeseen saksalaisen laulajattaren nimelt\xc3\xa4 Nico, ja tehd\xc3\xa4kseen yhtyeest\xc3\xa4 kuuluisan h\xc3\xa4n ryhtyi sen manageriksi ja rahoittajaksi. Warhol avasi New Yorkiin my\xc3\xb6s diskon, jossa esitettiin performansseja._NEWLINE_Warhol siirsi vuonna 1968 ty\xc3\xb6tilansa keskikaupungille osoitteeseen 33 Union Square West. Toimistomaisessa tilassa oli kaksi isoa huonetta, ja se toimi edellisen Factoryn tapaan elokuvantekokeskuksena ja tapaamispaikkana. Warholin elokuvissakin esiintynyt mutta t\xc3\xa4lle katkeroitunut radikaalifeministi Valerie Solanas ampui 3. kes\xc3\xa4kuuta 1968 Factoryssa Warholia ja kahta muuta paikalla ollutta. Warhol selvisi t\xc3\xa4p\xc3\xa4r\xc3\xa4sti hengiss\xc3\xa4 ja toipui v\xc3\xa4hitellen, mutta h\xc3\xa4nen t\xc3\xa4ytyi kuitenkin k\xc3\xa4ytt\xc3\xa4\xc3\xa4 tukiliivi\xc3\xa4 koko loppuel\xc3\xa4m\xc3\xa4ns\xc3\xa4. Solanas ei katunut tekoaan vaan jatkoi Warholin uhkailemista my\xc3\xb6hemminkin._NEWLINE_Samana vuonna Warhol julkaisi ensimm\xc3\xa4isen romaaninsa a, joka perustui yhteen vuorokauteen h\xc3\xa4nen yst\xc3\xa4v\xc3\xa4ns\xc3\xa4 Ondinen el\xc3\xa4m\xc3\xa4ss\xc3\xa4. Kirja sai kriitikoilta p\xc3\xa4\xc3\xa4asiassa tyrm\xc3\xa4\xc3\xa4v\xc3\xa4n vastaanoton, vaikka jotkut pitiv\xc3\xa4tkin sit\xc3\xa4 aitona vastauksena James Joycen Odysseukselle. Warholin julistuksesta, ett\xc3\xa4 \xe2\x80\x9dtulevaisuudessa jokainen saa 15 minuuttia kuuluisuutta\xe2\x80\x9d, tuli lent\xc3\xa4v\xc3\xa4 lause._NEWLINE_Rahaa saadakseen Warhol avasi New Yorkiin elokuvateatterin vuonna 1969. Teatterissa esitettiin homopornoa, mutta ei Warholin omia elokuvia. Teatterin tuotot valuivat kuitenkin muiden taskuihin, joten h\xc3\xa4n vet\xc3\xa4ytyi hankkeesta. Omissa elokuvissaankin Warhol esitteli erilaisia shokeeraavia aiheita, kuten seksi\xc3\xa4 ja huumeita. H\xc3\xa4n perusti my\xc3\xb6s Interview-lehden, jossa alettiin julkaista muodin, taiteen, elokuvan, musiikin ja kirjallisuuden t\xc3\xa4htien avomielisi\xc3\xa4 haastatteluja. Warhol teki itsekin lehteen haastatteluja omalla tyylill\xc3\xa4\xc3\xa4n: h\xc3\xa4n meni haastateltavan luo ilman mink\xc3\xa4\xc3\xa4nlaista suunnitelmaa ja teki nauhoituksesta muokkaamattoman k\xc3\xa4sikirjoituksen.\n_START_SECTION_\n1970-ja 1980-luvut\n_START_PARAGRAPH_\nPasadenassa avattiin 1970 Warholin retrospektiivinen n\xc3\xa4yttely, joka kasvatti Warholin taideteosten menekki\xc3\xa4 maailmalla. Lehdist\xc3\xb6 kutsui Warholia ensimm\xc3\xa4iseksi todella kuuluisaksi kuvataiteilijaksi sitten Picasson ja Dal\xc3\xadn \xe2\x80\x93 taiteilijaksi, joka oli osunut muodissa ja kaupallisessa taiteessa ajan hermoon. Kun h\xc3\xa4nen maalaustensa arvo nousi, Warhol palasi maalaustaiteen pariin. Retrospektiivinen n\xc3\xa4yttely vieraili Pariisissa ja Lontoossa, miss\xc3\xa4 se oli suurmenestys. My\xc3\xb6s Saksassa Warholilla oli supert\xc3\xa4hden asema, ja h\xc3\xa4nen elokuvansakin menestyiv\xc3\xa4t siell\xc3\xa4. Lontoolainen The Times ylisti Warholia "sodan j\xc3\xa4lkeen ilmaantuneista taiteilijoista vakavimmin otettavaksi" ja "t\xc3\xa4rkeimm\xc3\xa4ksi amerikkalaiseksi taiteilijaksi". Warholin vanhimmista t\xc3\xb6ist\xc3\xa4 maksettiin jo 1970-luvun alussa keskim\xc3\xa4\xc3\xa4rin 30\xc2\xa0000 dollaria._NEWLINE_Warholin \xc3\xa4iti Julia asui poikansa kanssa vuoteen 1971, mutta sitten h\xc3\xa4n sairastui ja joutui muuttamaan takaisin Pittsburghiin. H\xc3\xa4n kuoli siell\xc3\xa4 1972._NEWLINE_Warhol oli 1970-luvun alussa l\xc3\xa4heisesti tekemisiss\xc3\xa4 monen rockt\xc3\xa4hden kanssa, kuten Rolling Stonesin Mick Jaggerin ja t\xc3\xa4m\xc3\xa4n naisyst\xc3\xa4vien mutta my\xc3\xb6s tyylitietoisten glam rock -artistien kanssa. Etenkin David Bowie sai vaikutteita Warholilta. H\xc3\xa4n kirjoitti jopa laulun "Andy Warhol", josta Warhol ei kuitenkaan pit\xc3\xa4nyt, sill\xc3\xa4 h\xc3\xa4nt\xc3\xa4 sanottiin siin\xc3\xa4 "hassunn\xc3\xa4k\xc3\xb6iseksi". 1970-luvun lopulla Warholin Factoryssa ja Interview\'ssa k\xc3\xa4vi paljon my\xc3\xb6s uuden aallon yhtyeit\xc3\xa4, kuten Talking Heads, Blondie ja The Clash._NEWLINE_Vuonna 1972 Warhol alkoi maalata muotokuvia. Ensimm\xc3\xa4iseksi h\xc3\xa4n teki yli kaksituhatta puhemies Maon kasvokuvaa, joiden koko vaihteli 15\xc3\x9715 senttimetrist\xc3\xa4 5\xc3\x974 metriin. H\xc3\xa4n alkoi tehd\xc3\xa4 my\xc3\xb6s tilaust\xc3\xb6it\xc3\xa4 ja jatkoi samalla koko ajan elokuvien tekemist\xc3\xa4._NEWLINE_Factory-studio siirtyi vuonna 1974 isompiin tiloihin Broadwayn varrelle. Warholin asioita hoiti Andy Warhol Enterprises -yhti\xc3\xb6, jonka toiminta muuttui ammattimaisemmaksi, ja Warholin alaiset alkoivat kutsua h\xc3\xa4nt\xc3\xa4 "pomoksi". Factoryssa alkoi k\xc3\xa4yd\xc3\xa4 paljon kuuluisuuksia, joilta Warhol toivoi haastattelua Interview\'hun tai muotokuvatilausta. Warholin asiakkaisiin kuuluivat kaikki tuon ajan kuuluisuudet jalkapallot\xc3\xa4hti Pel\xc3\xa9st\xc3\xa4 Ruotsin kuninkaaseen. Haastateltavia h\xc3\xa4n hankki my\xc3\xb6s julkkisten suosimasta Studio 54 -y\xc3\xb6kerhosta, jonka h\xc3\xa4n oli valinnut kantapaikakseen._NEWLINE_Warhol julkaisi vuonna 1975 kirjan The Philosophy of Andy Warhol, jossa h\xc3\xa4n esitti kepeit\xc3\xa4 huomioita rakkaudesta, kuuluisuudesta, kauneudesta ja rahasta. Vuonna 1978 h\xc3\xa4n alkoi tuottaa omaa kaapelitelevisio-ohjelmaa Andy Warhol\'s TV. Visuaalisesti uraauurtavassa ohjelmassa oli haastatteluja, muotiesittelyj\xc3\xa4 ja vierailuja nousevien rockt\xc3\xa4htien kotona. Show\xe2\x80\x99ta tehtiin yhdeks\xc3\xa4n vuotta. Vuonna 1980 Warhol julkaisi muistelmansa kuusikymmenluvusta nimell\xc3\xa4 Popism._NEWLINE_Warholin 1970-luvun tuotantoa on pidetty ep\xc3\xa4tasaisena, sill\xc3\xa4 h\xc3\xa4nen n\xc3\xa4htiin usein vain toistavan vanhoja ideoitaan ilman mit\xc3\xa4\xc3\xa4n sanottavaa. Taiteellisesti merkitt\xc3\xa4vimpin\xc3\xa4 tuon aikakauden t\xc3\xb6in\xc3\xa4 on pidetty Mao-sarjaa sek\xc3\xa4 ihmiskalloja kuvaavaa sarjaa._NEWLINE_1980-luvulla Warhol teki yhteisty\xc3\xb6t\xc3\xa4 nuorten uusekspressionistien Jean-Michel Basquiatin ja Francesco Clementen kanssa. H\xc3\xa4n ohjasi yhden musiikkivideon, The Cars -yhtyeen "Hello Again" vuonna 1984, ja kokeili my\xc3\xb6s tietokonetaidetta. Warholin viimeinen merkitt\xc3\xa4v\xc3\xa4 sarja vuodelta 1987 kuvasi Pyh\xc3\xa4\xc3\xa4 ehtoollista.\n_START_SECTION_\nKuolema\n_START_PARAGRAPH_\nWarholin sappirakko tulehtui vakavasti talvella 1987. H\xc3\xa4n lykk\xc3\xa4si leikkausta ja hoiti itse\xc3\xa4\xc3\xa4n taikakaluilla, kunnes h\xc3\xa4nen oli kivun vuoksi pakko suostua leikkaukseen. Warhol kuoli sappileikkauksen j\xc3\xa4lkeisiin komplikaatioihin sairaalassa New Yorkissa 22. helmikuuta 1987. H\xc3\xa4n oli leikkauksen j\xc3\xa4lkeisen\xc3\xa4 iltana viel\xc3\xa4 pirte\xc3\xa4 ja hyv\xc3\xa4ntuulinen, mutta yll\xc3\xa4tt\xc3\xa4en h\xc3\xa4net l\xc3\xb6ydettiin seuraavana aamuna sairaalavuoteesta kuolleena. Warholin kerrotaan torjuneen hoitajan tarkkailun._NEWLINE_Warhol haudattiin Pittsburghiin. Warholin kuoleman j\xc3\xa4lkeen pidetyss\xc3\xa4 huutokaupassa h\xc3\xa4nen omaisuutensa tuotti yhteens\xc3\xa4 25,3 miljoonaa dollaria. Warholin testamentin mukaisesti h\xc3\xa4nen kuolinpes\xc3\xa4ns\xc3\xa4 rahoilla perustettiin kuvataiteen tukemiseksi Warhol Foundation -s\xc3\xa4\xc3\xa4ti\xc3\xb6. Vuonna 1994 Pittsburghissa avattiin Warhol-museo, jossa on laaja Warholin teosten kokoelma.\n_START_SECTION_\nYksityisel\xc3\xa4m\xc3\xa4, luonne ja tavat\n_START_PARAGRAPH_\nWarhol saattoi olla puhelias sis\xc3\xa4piirin kesken, mutta muissa sosiaalisissa tilanteissa h\xc3\xa4n heitt\xc3\xa4ytyi yleens\xc3\xa4 puhumattomaksi ja vain tarkasteli ihmisi\xc3\xa4. Warhol ei koskaan paljastanut yksityisel\xc3\xa4m\xc3\xa4\xc3\xa4ns\xc3\xa4 yst\xc3\xa4villeen, vaikka houkutteli heid\xc3\xa4t avautumaan omastaan. H\xc3\xa4n k\xc3\xa4vi suuren osan intiimeimmist\xc3\xa4 keskusteluistaan puhelimessa, etenkin \xc3\xb6isin. Warhol ei koskaan kiroillut vaan k\xc3\xa4ytti vain lievi\xc3\xa4 ilmaisuja. H\xc3\xa4n oli koko el\xc3\xa4m\xc3\xa4ns\xc3\xa4 hyvin uskonnollinen ja k\xc3\xa4vi kirkossa l\xc3\xa4hes p\xc3\xa4ivitt\xc3\xa4in._NEWLINE_Warhol h\xc3\xa4peili homoseksuaalisuuttaan ja tunsi alemmuudentunnetta ulkon\xc3\xa4\xc3\xb6st\xc3\xa4\xc3\xa4n, eik\xc3\xa4 h\xc3\xa4n etenk\xc3\xa4\xc3\xa4n nuorena solminut helposti fyysisi\xc3\xa4 suhteita ihastuksiinsa. Warhol oli kenk\xc3\xa4- ja jalkafetisisti, ja yst\xc3\xa4viens\xc3\xa4 mukaan h\xc3\xa4n oli my\xc3\xb6s voyeuristi ja nautti ihmisten katselemisesta. Warholin pitk\xc3\xa4aikainen yst\xc3\xa4v\xc3\xa4 Henry Geldzahler on sanonut, ett\xc3\xa4 Warhol oli voyeuristi-sadisti ja tarvitsi lyhytkestoisiksi j\xc3\xa4\xc3\xa4neisiin suhteisiinsa ekshibitionisti-masokisteja._NEWLINE_Warhol k\xc3\xa4ytti paljon pirist\xc3\xa4vi\xc3\xa4, amfetamiinipohjaisia laihdutusl\xc3\xa4\xc3\xa4kkeit\xc3\xa4 mutta ei koskaan sortunut huumeisiin, toisin kuin monet h\xc3\xa4nen ymp\xc3\xa4rill\xc3\xa4\xc3\xa4n. H\xc3\xa4n oli intohimoinen ker\xc3\xa4ilij\xc3\xa4. Yksi h\xc3\xa4nen taidesuosikeistaan oli surrealisti Giorgio de Chirico, jota kohtaan h\xc3\xa4n tunsi hengenheimolaisuutta.\n_START_SECTION_\nKuvataide\n_START_PARAGRAPH_\nWarholin tavaramerkiksi muodostui tahraviivapiirrostekniikka, jonka h\xc3\xa4n omaksui opiskellessaan 1940-luvun lopulla teknillisess\xc3\xa4 korkeakoulussa. H\xc3\xa4n piirsi kuvan paperille ja k\xc3\xa4\xc3\xa4nsi sen ennen v\xc3\xa4rin kuivumista toista paperia vasten, jolloin alkuper\xc3\xa4isest\xc3\xa4 piirroksesta syntyi tuhruinen peilikuva. Warholia miellytti tahraviivassa tuhruisen ja hauraan viivan lis\xc3\xa4ksi ajatus siit\xc3\xa4, ett\xc3\xa4 h\xc3\xa4n oli tekniikan avulla et\xc3\xa4\xc3\xa4nnytt\xc3\xa4nyt itsens\xc3\xa4 lopputuloksesta. Aiheet tahraviivapiirustuksiin Warhol otti usein Life-aikakauslehden sivuilta, joiden kuvia h\xc3\xa4n piirsi l\xc3\xa4pi. Collegessa Warhol omaksui my\xc3\xb6s psykologisen l\xc3\xa4hestymistavan taiteeseen._NEWLINE_Warhol oli ensimm\xc3\xa4inen, joka ryhtyi k\xc3\xa4ytt\xc3\xa4m\xc3\xa4\xc3\xa4n silkkipainomenetelm\xc3\xa4\xc3\xa4 my\xc3\xb6s vakavasti otettavan taiteen teossa; aiemmin sit\xc3\xa4 oli k\xc3\xa4ytetty vain mainostaiteessa ja halvoissa massatuotteissa. Aiemmin taiteilijat olivat k\xc3\xa4ytt\xc3\xa4neet silkkipainotekniikkaa omien t\xc3\xb6idens\xc3\xa4 kopioimiseen, mutta Warhol teki kuvat alun perinkin silkkipainovedoksiksi. H\xc3\xa4n arvosti silkkipainokuvien kohdistumisvirheit\xc3\xa4, jotka antoivat kuville tabloidimaisen s\xc3\xa4vyn. Warhol k\xc3\xa4ytti mallina lehdist\xc3\xa4 l\xc3\xb6yt\xc3\xa4mi\xc3\xa4\xc3\xa4n kuvia. Aluksi h\xc3\xa4n j\xc3\xa4ljensi kuvan stensiilill\xc3\xa4 asetaattilevylle, jota h\xc3\xa4n k\xc3\xa4sitteli kemikaaleilla ja saksilla. Tehty\xc3\xa4\xc3\xa4n levyn itse h\xc3\xa4n k\xc3\xa4ytti silkkipainokuvan teossa apuna l\xc3\xb6yh\xc3\xa4sti ohjeistamiaan avustajia. He siirsiv\xc3\xa4t asetaatin seulakankaalle, jonka l\xc3\xa4pi he puristivat v\xc3\xa4ri\xc3\xa4. Silkkipainomenetelm\xc3\xa4ll\xc3\xa4 Warhol pystyi tekem\xc3\xa4\xc3\xa4n samasta kuvasta eri v\xc3\xa4riyhdistelmi\xc3\xa4. H\xc3\xa4n aloitti vuonna 1962 mustavalkoisista painokuvista (Race Riot in Alabama) ja siirtyi sitten v\xc3\xa4rillisiin, kuten kuuluisassa sarjassa Campbell\'s Soup Cans. Warhol teki niin monta vedosta kuin uskoi saavansa myydyksi._NEWLINE_1970-luvulla tekemist\xc3\xa4\xc3\xa4n muotokuvista Warhol veloitti 25\xc2\xa0000 dollaria. Muotokuvien koko oli metri kertaa metri. Asiakas sai toisen kuvan 15\xc2\xa0000 dollarilla, ja sit\xc3\xa4 seuravien kuvien hinta laski 5\xc2\xa0000 dollaria kappaleelta. Ennen ty\xc3\xb6h\xc3\xb6n ryhtymist\xc3\xa4 Warhol otti asiakkaastaan polaroid-kuvia. H\xc3\xa4n valitsi parhaan kuvan ja l\xc3\xa4hetti sen Alexander Heinticille Chromacomp-grafiikkapainoon, miss\xc3\xa4 siit\xc3\xa4 tehtiin lopullisen kokoinen vedos. Kuvaan luotiin jyrkk\xc3\xa4 kontrasti j\xc3\xa4tt\xc3\xa4m\xc3\xa4ll\xc3\xa4 v\xc3\xa4lis\xc3\xa4vyt pois. Warhol hahmotteli vedoksen avulla kuvan kankaalle ja maalasi taustan, silm\xc3\xa4t, huulet ja muut piirteet. Lopuksi Heintici teki silkkipainomenetelm\xc3\xa4ll\xc3\xa4 kankaan p\xc3\xa4\xc3\xa4lle mustavalkoisen kuvan ja Warhol koristeli sen siveltimenvedoin. V\xc3\xa4rit Warhol valitsi kohteen mukaan ja liioitteli kohteen piirteit\xc3\xa4 tarpeen mukaan._NEWLINE_Warhol pyysi ja saikin usein uransa aikana tuttaviltaan ehdotuksia merkitt\xc3\xa4vimpien t\xc3\xb6idens\xc3\xa4 aiheiksi. H\xc3\xa4n on sanonut: "Minua ei ole koskaan nolottanut kysy\xc3\xa4 joltakulta suoraan: \'Mit\xc3\xa4 min\xc3\xa4 maalaisin?\', sill\xc3\xa4 pop tulee ulkopuolelta, ja mill\xc3\xa4 tavalla ideoiden pyyt\xc3\xa4minen toisilta eroaa niiden etsimisest\xc3\xa4 lehdist\xc3\xa4?" Vaikka Warhol sai teoksiinsa aiheita muilta, niiden toteutustapa ja merkityssis\xc3\xa4lt\xc3\xb6 olivat h\xc3\xa4nen omiaan._NEWLINE_Warhol pyrki et\xc3\xa4\xc3\xa4nnytt\xc3\xa4m\xc3\xa4\xc3\xa4n itsens\xc3\xa4 taiteesta ja automatisoimaan sen kuin koneen tuottamaksi. Julkisen imagonsakin h\xc3\xa4n muutti vuonna 1963 robottimaisen tunteettomaksi, vaikka yksityisesti h\xc3\xa4net tunnettiin ajattelevana ja herkk\xc3\xa4hermoisena ihmisen\xc3\xa4.\n_START_SECTION_\nElokuvataide\n_START_PARAGRAPH_\nElokuvantekij\xc3\xa4n\xc3\xa4 Warhol loi oman, hyvin tyylitellyn muotokielens\xc3\xa4. H\xc3\xa4net muistetaan pitk\xc3\xa4kestoisista mykk\xc3\xa4elokuvista, joissa ei tapahtunut juuri mit\xc3\xa4\xc3\xa4n, mutta my\xc3\xb6s kiistanalaisia aiheita, kuten alastomuutta ja huumeita, kuvaavista elokuvista. Warholin on arvioitu vaikuttaneen merkitt\xc3\xa4v\xc3\xa4sti elokuvataiteeseen._NEWLINE_Warhol alkoi vuonna 1963 kokeilla aluksi yksitt\xc3\xa4isist\xc3\xa4 valokuvista tehdyill\xc3\xa4 filmeill\xc3\xa4. Pian h\xc3\xa4n siirtyi tekem\xc3\xa4\xc3\xa4n pitki\xc3\xa4, liikkumattomia ja minimalistista estetiikkaa k\xc3\xa4ytt\xc3\xa4vi\xc3\xa4 elokuvia, mik\xc3\xa4 oli antiteesi elokuvan silloisille konventioille. Warholin varhaiset elokuvat kuvasivat esimerkiksi nukkuvaa ihmist\xc3\xa4 kahdeksan tuntia tai tarkoituksellisen hitaasti sy\xc3\xb6v\xc3\xa4\xc3\xa4 ihmist\xc3\xa4. H\xc3\xa4n kuvasi elokuvansa ilman \xc3\xa4\xc3\xa4nt\xc3\xa4 mustavalkoisina ja esitti ne hidastettuina 16 kuvan sekuntinopeudella. Vaikka elokuvat olivat yksinkertaisia, Warhol suunnitteli valaistuksen ja kamerakulmat huolellisesti saadakseen aikaan haluamansa vaikutelman._NEWLINE_Jo vuonna 1963 Warhol alkoi k\xc3\xa4ytt\xc3\xa4\xc3\xa4 filmeiss\xc3\xa4\xc3\xa4n my\xc3\xb6s v\xc3\xa4rej\xc3\xa4, \xc3\xa4\xc3\xa4nt\xc3\xa4, kerrontaa ja liikkuvaa kameraa. Tosin h\xc3\xa4n k\xc3\xa4ytti esimerkiksi tarkennusta tietoisen harhailevasti, ja \xc3\xa4\xc3\xa4nen laatu oli tarkoituksellisen vaatimaton. H\xc3\xa4nen filmeiss\xc3\xa4\xc3\xa4n alkoi esiinty\xc3\xa4 n\xc3\xa4ytt\xc3\xa4vi\xc3\xa4 ja erikoisia ihmisi\xc3\xa4, jotka lausuivat kameralle pitki\xc3\xa4 improvisoituja monologeja ja joiden Warhol antoi olla t\xc3\xa4ysin "oma itsens\xc3\xa4". H\xc3\xa4n kuvasi my\xc3\xb6s rohkeita aiheita, kuten alastomuutta, homoseksuaalisuutta ja huumeiden k\xc3\xa4ytt\xc3\xb6\xc3\xa4. 1960-luvun lopulla Warhol alkoi tehd\xc3\xa4 elokuvia yhdess\xc3\xa4 etenkin Paul Morrisseyn kanssa, jonka mukana niihin tuli ammattimaisempi ja tavanomaisempi n\xc3\xa4k\xc3\xb6kulma. 1970-luvulle tultaessa Warholin osuus elokuvien tekemisess\xc3\xa4 v\xc3\xa4heni ja h\xc3\xa4n oli usein mukana vain tuottajana. Warhol ei pit\xc3\xa4nyt juurikaan huolta elokuvistaan: niit\xc3\xa4 esitettiin eri tavalla vajaina versioina, ja moni niist\xc3\xa4 on jo kadonnut._NEWLINE_Elokuvataiteestaan Warhol sanoi: _NEWLINE__NEWLINE_\xc2\xbb Liikkumattomia kohteita sis\xc3\xa4lt\xc3\xa4vien ensimm\xc3\xa4isten filmieni oli tarkoitus my\xc3\xb6s auttaa yleis\xc3\xb6\xc3\xa4 tutustumaan itseens\xc3\xa4 paremmin. Yleens\xc3\xa4 kun ihminen menee elokuviin, h\xc3\xa4n asettuu mielikuvitusmaailmaan, mutta n\xc3\xa4hdess\xc3\xa4\xc3\xa4n jotakin h\xc3\xa4mment\xc3\xa4v\xc3\xa4\xc3\xa4 ihminen k\xc3\xa4\xc3\xa4ntyy vieress\xc3\xa4\xc3\xa4n istuvien puoleen. [...] Minun elokuviani seuratessaan katsoja voi tehd\xc3\xa4 enemm\xc3\xa4n kuin muita elokuvia katsoessaan; h\xc3\xa4n voi sy\xc3\xb6d\xc3\xa4 ja juoda ja polttaa ja yski\xc3\xa4 ja katsoa poisp\xc3\xa4in ja sitten taas valkokankaalle, ja ne ovat siell\xc3\xa4 yh\xc3\xa4. [...] Ensimm\xc3\xa4iset elokuvani tein k\xc3\xa4ytt\xc3\xa4m\xc3\xa4ll\xc3\xa4 monta tuntia vain yht\xc3\xa4 n\xc3\xa4yttelij\xc3\xa4\xc3\xa4, joka teki yht\xc3\xa4 ja samaa \xe2\x80\x93 s\xc3\xb6i tai nukkui tai poltteli. Tein niin, koska ihmiset tavallisesti menev\xc3\xa4t elokuviin vain n\xc3\xa4hd\xc3\xa4kseen t\xc3\xa4hden, ahmiakseen h\xc3\xa4net, joten t\xc3\xa4ss\xc3\xa4 ainakin on tilaisuus katsoa vain t\xc3\xa4hte\xc3\xa4 niin pitk\xc3\xa4\xc3\xa4n kuin haluttaa, riippumatta siit\xc3\xa4, mit\xc3\xa4 h\xc3\xa4n tekee, ja halutessaan voi ahmia h\xc3\xa4net. Nuo filmit oli my\xc3\xb6s helpompi toteuttaa.\xc2\xbb _NEWLINE_()\n_START_SECTION_\nMerkitys ja j\xc3\xa4lkimaine\n_START_PARAGRAPH_\nWarhol oli pop-taiteen uranuurtaja, joka yhten\xc3\xa4 ensimm\xc3\xa4isist\xc3\xa4 taiteilijoista yhdisti korkeakulttuurin populaarikulttuuriin. 1960-luvun kokeellisten elokuviensa ansiosta h\xc3\xa4nt\xc3\xa4 pidet\xc3\xa4\xc3\xa4n my\xc3\xb6s merkitt\xc3\xa4v\xc3\xa4n\xc3\xa4 elokuvantekij\xc3\xa4n\xc3\xa4. Etenkin my\xc3\xb6hempin\xc3\xa4 vuosinaan h\xc3\xa4n ty\xc3\xb6skenteli monilla eri taiteenaloilla, mik\xc3\xa4 ennakoi nykyajan taiteilijoiden monipuolisuutta._NEWLINE_Warholin taide antaa katsojan kohdata aikamme perustavat, ep\xc3\xa4miellytt\xc3\xa4v\xc3\xa4t totuudet: nykykulttuurin ep\xc3\xa4inhimillisyyden, hyv\xc3\xa4ksik\xc3\xa4yt\xc3\xb6n, banaaliuden, trivialisoinnin ja turmiollisuuden, sek\xc3\xa4 uskomme loppumisen Jumalaan, taiteeseen ja el\xc3\xa4m\xc3\xa4\xc3\xa4n._NEWLINE_Monista Warholin teoksista on 2000-luvulla maksettu kymmeni\xc3\xa4 miljoonia euroja. Warholin maalaus Silver Car Crash (Double Disaster) vuodelta 1963 myytiin vuonna 2013 huutokaupassa 105 miljoonalla dollarilla, mik\xc3\xa4 oli toiseksi korkein nykytaiteesta koskaan maksettu summa._NEWLINE_Pittsburghin Carnegie Hallissa ja Slovakian Medzilaborcessa on Andy Warhol -museot laajoine kokoelmineen.'